Тампа

Та́мпа (па-ангельску: Tampa) — места штату Флорыда, ЗША. Знаходзіцца на ўзьбярэжжы Мэксыканскай затокі. Паводле ацэнкі 2014 году, насельніцтва Тампы складала 358 669 чалавек (54 месца ў ЗША, трэці ў штаце). За 28 км ад Тампы разьмяшчаецца Сэнт-Пітэрзбэрг. Пасьля Другой сусьветнай вайны з прычыны беднасьці, танных авіяквіткоў і падтрымкі ўраду вострава Коста-Рыка, хвалі эміграцыі рушылі ў шэраг гарадоў ЗША, у тым ліку ў Тампу. У Тампе разьмешчаны міжнародны аэрапорт, Унівэрсытэт Паўднёвай Флорыды, Цэнтар раку і дасьледніцкі інстытут Лі Мафіта. У горадзе знаходзіцца прафэсійны хакейны клюб «Тампа Бэй Лайтнінг». У Нацыянальнай футбольнай лізе выступае каманда «Тампа Бэй Баканірз». У Галоўнай лізе бэйсболу выступае каманда «Тампа Бэй Рэйс». Гісторыя Берагі затокі Тампы былі заселеныя цягам тысяч гадоў. Раньнія гішпанскія дасьледнікі найбольш актыўна стасаваліся з індзейцамі такабага, галоўны горад якіх месьціўся на паўночным канцы Старой затокі Тампы недалёка ад сучаснага Сэйфці-Гарбар. Экспэдыцыі, ачоленыя Панфілё дэ Нарваэсам і Эрнанда дэ Сотам, высадзіліся ля сучаснай Тампы, але аніводзін з канкістадораў не затрымаўся ў гэтым рэгіёне надоўга. Карэнныя культуры раёну затокі разваліліся прыкладна да 1600 году, у выніку чаго заходняе ўзьбярэжжа гішпанскай Флорыды ў значнай ступені апусьцела да таго часу як паўвостраў трапіў пад кантроль ЗША. Пасьля куплі Флорыды ў Гішпаніі ў 1821 годзе ЗША пабудавалі тут форты. Форт-Брук паўстаў у студзені 1824 году ў вусьці ракі Гілзбара ў затоцы Тампы. Невялікая колькасьць цывільных грамадзянаў ЗША практычна пакінула гэты раён падчас Другой сэмінольскай вайны з 1835 па 1842 гады, але пасьля таго як сэмінолы былі вымушаныя пакінуць рэгіён, многія з пасяленцаў вярнуліся сюды. Флорыда стала 27-м штатам 3 сакавіка 1845 году, а 18 студзеня 1849 году Тампа была афіцыйна ўлучана ў склад штату як вёска Тампа. Падчас грамадзянскай вайны Флорыда разам з большасьцю паўднёвых штатаў аддзялілася ад ЗША, утварыўшы Канфэдэрацыйныя Штаты Амэрыкі, а Форт-Брук абаранялі войскі Канфэдэрацыі. У адказ войскі Поўначы ўсталявалі марскую блякаду затокі. У траўні 1864 году войскі Зьвязу высадзіліся і ўзялі Форт-Брук практычна без супраціву. У паваенны час Тампа была беднай і ізаляванай рыбацкай вёскай з насельніцтвам блізу тысячы жыхароў і сьціплай прамысловасьцю. У 1883 годзе ў рэгіёне Боўн-Вэлі на паўднёвы ўсход ад Тампы былі знойдзеныя фасфаты. Гэты мінэрал, жыцьцёва важны для вытворчасьці ўгнаеньняў і іншых прадуктаў, неўзабаве пачаў пастаўляцца з порту Тампы ў вялікіх аб’ёмах. Таксама тут была пабудваная чыгунка, што мелі вырашальнае значэньне для разьвіцьця места. Да 1900 году насельніцтва хутка павялічылася, зрабіўшы Тампу адным з найбуйнейшых гарадоў штату. Новая чыгуначная лінія дазволіла яшчэ адной важнай галіне прамысловасьці зьявіцца ў Тампе. У 1885 годзе Тампская гандлёвая рада заахвоціла Вісэнтэ Мартынэса Ібора перанесьці свае цыгарныя вытворчасьці з Кі-Ўэсту ў Тампу. Блізкасьць да Кубы спрашчала імпарт гаванскага тытуню морам, а чыгунка спрашчала адпраўку гатовых цыгараў на рынак ЗША. Цягам першых некалькіх дзесяцігодзьдзяў XX стагодзьдзя на цыгарнай прамысловасьці базавалася ўся эканоміка места. Да ўдзелу ЗША ў Другой сусьветнай вайне пачалося будаўніцтва аэрадрома Мак-Дыл, які служыў галоўнай базай для апэрацыяў армейскай авіяцыі, а пазьней і армейскіх паветраных сілаў беспасярэдне перад і ў час вайны, зь некалькімі дапаможнымі аэрадромамі ў раёне затокі Тампы і прылеглых акругаў. Па заканчэньні вайны Мак-Дыл заставаўся дзейным вайсковым аб’ектам, а дапаможныя аэрадромы вярнуліся пад цывільную авіяцыю. Адзін з тых аэрадромаў быў пазьней пераўтвораны на міжнародным аэрапорт Тампы. У 1950-х і 1960-х гадах у Тампе назіраўся рэкордны рост насельніцтва, што стымулявала разбудову шашаў і мастоў, ствараючы мажлівасьці для ўладальнікаў бізнэсаў у Тампе. Гарады-сябры Авіеда, Гішпанія Гаўр, Францыя Ізьмір, Турэччына Жыхары Тампа — горад, у якім утварыўся амэрыканскі музычны гурт Underoath. Крысі Моран, амэрыканская фотамадэль, акторка Джон Сына (анг. John Cena), прафэсійны амэрыканскі рэстлер Рэй Чарлз, амэрыканскі сьляпы музыка (вакаліст, піяніст, жыў у Тампе ад 1947 да 1950 году) Крыніцы Вонкавыя спасылкі Афіцыйны сайт.